## Mazón destaca la contribució d’Avacu a millorar la qualitat de vida de la ciutadania

*** El president de la Generalitat ha participat en l’acte de celebració del 45é aniversari de l’Associació Valenciana de Consumidors i Usuaris
* Valora la “col·laboració i cooperació” d’Avacu amb la Generalitat i la contribució que fa a impulsar el nivell de consumidorisme de la Comunitat Valenciana
* Assenyala la “solvència i fortalesa” d’esta entitat que constituïx “la veu” de la Comunitat Valenciana en altres entitats nacionals i internacionals**

**València.**

El president de la Generalitat, Carlos Mazón, ha destacat el “treball impagable” d’Avacu i la contribució que fa a “millorar la vida dels ciutadans”, així com l’evolució experimentada per esta entitat, a la qual s’ha referit com al “millor exemple de renovació constant” per a atendre les noves necessitats de la societat.

Així s’ha pronunciat Carlos Mazón durant la seua intervenció en l’acte de celebració del 45é aniversari de l’Associació Valenciana de Consumidors i Usuaris (Avacu), en el qual també ha participat el president de l’associació, Fernando Móner, i la vicepresidenta i consellera de Serveis Socials, Igualtat i Habitatge, Susana Camarero.

En el transcurs de l’acte, ha agraït al president de l’entitat, Fernando Móner, el seu treball en defensa “constant” dels drets dels consumidors, la seua consideració com a “persones i no mers clients” i per haver introduït conceptes com ara el de ‘consum responsable’.

Així mateix, ha valorat la seua col·laboració i cooperació amb l’Administració, ja que Avacu forma part dels principals òrgans de participació constituïts per la Generalitat, de manera que contribuïx a la presa de decisions públiques amb l’objectiu de garantir una gestió més inclusiva i democràtica.

El cap del Consell ha assegurat que l’actuació d’esta associació de defensa i promoció dels interessos ciutadans implica “garanties, seguretat, i moltes vegades una solució beneficiosa per a tots”.

De la mateixa manera, ha destacat “el seu protagonisme, amb autonomia, amb fermesa, amb determinació i diàleg”, i la contribució que fa al fet que empreses i Administració hagen impulsat el nivell del consumidorisme de la Comunitat Valenciana i l’hagen situat com una “referència a Espanya, i a l’altura de la Unió Europea”.

Finalment, ha assenyalat que Avacu és “veu” de la Comunitat Valenciana en entitats d’àmbit nacional, com el Consell de Consumidors i Usuaris d’Espanya, i en altres organismes com ara el Consell de Consumers International, i ha valorat la seua “solvència i fortalesa”, acreditada amb xifres com les 375.000 consultes i reclamacions tramitades en els 45 anys que té de vida; les més de 10.000 intervencions en mitjans de comunicació, i els 59.000 alumnes formats en els 2.540 tallers que oferix sobre alimentació, hàbits saludables, xarxes socials, etiquetatge, medi ambient, publicitat o ús responsable de l’aigua, per esmentar alguns exemples.

**Reconeixements Avacu**

En el transcurs de l’acte, Avacu ha reconegut la labor de l’Il·lustre Col·legi Oficial de Metges de València, per la contribució que fa a la cura de la salut de les persones; Ecoembes, per liderar el canvi cap a la sostenibilitat; la Fundació Triptolemos, per les accions de sensibilització sobre l’equilibri dels sistemes alimentaris, i de Lourdes Bernal, pel seu treball en matèria de protecció de les persones consumidores.

A més, el president ha entregat a la responsable de l’àrea jurídica de la Federació de Consumidors i Usuaris (CECU), Emilia Gómez, un reconeixement per la seua contribució al moviment de les persones consumidores.

Fecha: 05/10/2023